ถ้าคนจีนไม่ออกนอกประเทศ ท่องเที่ยวทั่วโลกอาจยังไม่ฟื้น
การที่นักท่องเที่ยวชาวจีน ยังไม่สามารถออกเดินทางไปท่องเที่ยวในต่างประเทศเหมือนก่อนหน้านี้ จะส่งผลต่ออุตสาหกรรมท่องเที่ยวของโลก และของไทยมากแค่ไหน ? ลงทุนแมนจะเล่าให้ฟัง
3 ธ.ค. 2564

ถ้าคนจีนไม่ออกนอกประเทศ ท่องเที่ยวทั่วโลกอาจยังไม่ฟื้น /โดย ลงทุนแมน
ปี 2019 ก่อนหน้าที่จะเกิดการแพร่ระบาดของโควิด 19 
อุตสาหกรรมท่องเที่ยวของโลก มีรายได้รวมกว่า 51 ล้านล้านบาท
โดยในรายได้ที่ว่านี้ มาจากชาวจีนราว 9 ล้านล้านบาท 
คิดเป็นประมาณ 17% ของรายได้จากการเดินทางท่องเที่ยวของนักท่องเที่ยวทั่วโลก
สำหรับประเทศไทย ก่อนเกิดการแพร่ระบาดของโควิด 19 
กว่า 1 ใน 4 ของจำนวนนักท่องเที่ยวต่างชาติ คือ นักท่องเที่ยวชาวจีน
โดยไทยมีรายได้จากนักท่องเที่ยวจีนประมาณ 531,600 ล้านบาท ซึ่งคิดเป็น 28% ของรายได้จากนักท่องเที่ยวต่างชาติ ที่เดินทางมาไทย
ถ้าดูจากตัวเลขเหล่านี้ ก็ต้องยอมรับว่า 
นักท่องเที่ยวชาวจีนมีความสำคัญต่ออุตสาหกรรมท่องเที่ยวของไทย และของโลกไม่น้อยเลย
แล้วการที่นักท่องเที่ยวชาวจีน ยังไม่สามารถออกเดินทางไปท่องเที่ยวในต่างประเทศเหมือนก่อนหน้านี้ จะส่งผลต่ออุตสาหกรรมท่องเที่ยวของโลก และของไทยมากแค่ไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เพื่อให้เข้าใจว่า ทำไมนักท่องเที่ยวจีน เป็นกลุ่มสำคัญในการขับเคลื่อนอุตสาหกรรมท่องเที่ยวทั่วโลก ตลอดหลายปีที่ผ่านมา เรามาดูความเป็นมากันสักนิด..
- การผ่อนคลายกฎระเบียบในการเดินทางไปต่างประเทศ ของรัฐบาลจีนในช่วงปี 2002
ก่อนปี 2002 จำนวนนักท่องเที่ยวจีนที่เดินทางออกนอกประเทศน้อยมาก จำนวนคร่าว ๆ คือ ปีละไม่ถึง 2 ล้านคน เนื่องจากก่อนหน้านั้น การขอหนังสือเดินทางออกนอกประเทศจีนนั้นมีความยุ่งยากมาก
อย่างไรก็ตาม ในปี 2002 ทางการจีนเริ่มจัดระเบียบบริหารด้านการเดินทางท่องเที่ยว ลดข้อจำกัดและลดขั้นตอนต่าง ๆ ในการทำหนังสือเดินทาง ซึ่งนับเป็นหนึ่งในข้อผูกพันที่จีนได้ตกลงว่าจะทำ หลังจากเข้าเป็น สมาชิก องค์การการค้าโลก หรือ WTO เมื่อ 1 ปีก่อนหน้านั้น
หลังจากการผ่อนคลายเรื่องกฎระเบียบในการเดินทางไปต่างประเทศ จึงทำให้มีจำนวนนักท่องเที่ยวจีนเดินทางออกนอกประเทศ ไปท่องเที่ยวต่างประเทศเพิ่มมากขึ้นเรื่อย ๆ
- การเติบโตทางเศรษฐกิจ และการเพิ่มขึ้นของชนชั้นกลาง
ก่อนปี 1978 จีนนับเป็นหนึ่งในประเทศยากจน 
ประชากรส่วนใหญ่อาศัยอยู่ในชนบทและมีรายได้ต่ำมาก
จนในปี 1978 ประเทศจีนภายใต้การนำของ เติ้ง เสี่ยวผิง เริ่มการปฏิรูปเศรษฐกิจครั้งใหญ่ เพื่อต้องการเดินตามรอยของ 4 ประเทศอย่างเกาหลีใต้, ไต้หวัน, สิงคโปร์ และฮ่องกงที่ปฏิรูปเศรษฐกิจจนประสบความสำเร็จ
และนั่นนับเป็นจุดเริ่มต้นที่ทำให้เศรษฐกิจเติบโตอย่างต่อเนื่อง โดยในช่วงปี 1978-2002 GDP ของจีนเติบโตเฉลี่ยปีละ 9.7%
พอเรื่องเป็นแบบนี้ จึงทำให้รายได้เฉลี่ยต่อหัวของชาวจีน เพิ่มขึ้นจาก 5,100 บาท ในปี 1978 มาอยู่ที่ 38,000 บาท ในปี 2002 และเติบโตต่อเนื่องเรื่อยมา
จนในปี 2020 ชาวจีนมีรายได้เฉลี่ยต่อหัว กว่า 350,000 บาท
รายได้ของชาวจีนที่เพิ่มขึ้น หมายความว่าชีวิตความเป็นอยู่ และกำลังซื้อของชาวจีนก็เติบโตขึ้น 
ซึ่งพอทางการเปิดช่องให้เดินทางไปต่างประเทศได้มากขึ้น เราจึงเห็นนักท่องเที่ยวจีน เดินทางไปท่องเที่ยวทั่วโลกกันมาก
จำนวนนักท่องเที่ยวจีนที่เดินทางไปท่องเที่ยวต่างประเทศ
ปี 2010 จำนวน 57 ล้านคน
ปี 2015 จำนวน 117 ล้านคน
ปี 2019 จำนวน 155 ล้านคน
จึงไม่น่าแปลกใจที่ว่า นับตั้งแต่ปี 2012 นักท่องเที่ยวชาวจีน กลายเป็นผู้ที่ใช้จ่ายด้านการท่องเที่ยวในต่างประเทศมากที่สุดในโลก
โดยในปี 2019 นักท่องเที่ยวชาติที่มีค่าใช้จ่ายในการเดินทางท่องเที่ยว รวมแล้วมากที่สุด 3 อันดับแรก คือ
1. นักท่องเที่ยวชาวจีน 8.6 ล้านล้านบาท
2. นักท่องเที่ยวชาวอเมริกัน 6.0 ล้านล้านบาท
3. นักท่องเที่ยวชาวเยอรมัน 3.4 ล้านล้านบาท
โดยในปี 2019 อุตสาหกรรมท่องเที่ยวทั่วโลกนั้น มีรายได้รวมกันกว่า 51 ล้านล้านบาท ซึ่งมาจากนักท่องเที่ยวชาวจีนประมาณ 9 ล้านล้านบาท หรือ 17% ของอุตสาหกรรมท่องเที่ยวทั่วโลก
เพราะฉะนั้น นักท่องเที่ยวจีน จึงเป็นเหมือนท่อน้ำเลี้ยงสำคัญ ให้กับธุรกิจในอุตสาหกรรมท่องเที่ยวในหลายประเทศ รวมถึงไทย
ทีนี้พอเกิดวิกฤติโควิด 19 ขึ้น ที่ทำให้การเดินทางระหว่างประเทศมีปัญหา
ในปี 2020 จำนวนนักท่องเที่ยวจีนที่เดินทางออกนอกประเทศ ลดลงมาเหลือเพียง 20 ล้านคน จาก 155 ล้านคนในปีก่อนหน้า
มาวันนี้ แม้หลายประเทศจะเริ่มผ่อนคลายมาตรการต่าง ๆ และเริ่มมีการเปิดรับนักท่องเที่ยวต่างชาติ ให้เดินทางมาเที่ยวในประเทศได้บ้างแล้ว
แต่ต้องยอมรับว่า อุตสาหกรรมท่องเที่ยวทั่วโลก ยังไม่ได้ฟื้นตัวกลับมาเหมือนช่วงก่อนเกิดวิกฤติโควิด 19 ซึ่งส่วนสำคัญอย่างหนึ่งคือ การที่รัฐบาลจีนยังไม่อนุญาตให้บริษัททัวร์ พาคนจีนออกไปเที่ยวต่างประเทศ ในช่วงนี้
 
สำหรับประเทศไทย ทุกคนรู้กันดีอยู่แล้วว่า การท่องเที่ยว เป็นส่วนสำคัญของภาคบริการ และมีความสำคัญต่อเศรษฐกิจไทยเป็นอย่างมาก
และนักท่องเที่ยวชาวจีน ก็สำคัญมากต่อการท่องเที่ยวไทย อย่างปฏิเสธไม่ได้
ลองมาดู สถิติของจำนวนนักท่องเที่ยวชาวจีน ที่เดินทางเข้าประเทศไทย
ปี 2013 จำนวน 4.6 ล้านคน
ปี 2016 จำนวน 8.8 ล้านคน
ปี 2019 จำนวน 11.1 ล้านคน
โดยก่อนที่จะเกิดการแพร่ระบาดของโควิด 19 รายได้จากนักท่องเที่ยวต่างชาติในปี 2019 ของไทย มีมูลค่าสูงกว่า 1.9 ล้านล้านบาท
โดยในจำนวนนี้เป็นรายได้จากนักท่องเที่ยวชาวจีนกว่า 531,600 ล้านบาท หรือคิดเป็น 28% ของรายได้จากนักท่องเที่ยวต่างชาติทั้งหมด
ซึ่งมาวันนี้แม้ว่าประเทศไทยจะเปิดต้อนรับนักท่องเที่ยวต่างชาติ และจีน ก็อยู่ในรายชื่อประเทศ ที่นักท่องเที่ยวได้รับอนุญาตให้เดินทางเข้าไทยโดยไม่ต้องกักตัว
แต่เมื่อนักท่องเที่ยวชาวจีนยังไม่สามารถกลับมาท่องเที่ยวได้
อุตสาหกรรมท่องเที่ยวทั่วโลก รวมถึงไทย ก็คงยากมาก ที่จะฟื้นตัวกลับไปเหมือนเดิม 100%..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
 
References:
-
-
-
-
-
-
-